Бының менән мин һис кенә лә Бөтөн донъя башҡортттары ҡоролтайының әһәмиәтен кәметергә теләмәйем, уның да бик файҙалы һәм фәһемле, милләттәштәр өсөн кәрәкле булыуын таныйым. Ләкин йәштәргә шәхес булараҡ үҫергә, замандан артта ҡалмаҫ һәм үҙ ниәттәрен тормошҡа ашырыу өсөн конкурентлы мөхиттә эшләргә кәрәк. Үҙ-ара ғына ярышырға түгел, бүтән милләт йәштәре менән аралашыу һәм фәһем алыу бик мөһим. Хатта, беҙҙең йәштәребеҙҙә эшлеклелек сифаттары үҫешмәгән, тип тә әйтергә мөмкин. Сөнки сәғәт ун икелә осрашырға һөйләшеп, сәғәт икегә тиклем көттөрөп ҡуйыу, йәки нимәлер эшләп бирергә вәғәҙә итеп тә, һүҙендә тормау миҫалдары менән йыш осрашырға тура килә.